Schaan, 25. november 2021

Sporočilo za medije o spletni konferenci *Na poti brez puščanja sledi. Usmerjanje obiskovalcev v Alpah*

Na poti brez puščanja sledi

**Kako na poti v gore in nasploh v naravi pustiti za seboj čim manj sledi? 22. novembra 2021 se je okoli 150 udeležencev spletne konference odpravilo na virtualno potovanje po Alpah in si pri tem izmenjalo znanja in informacije o ukrepih, ki lahko pripomorejo k učinkovitemu usmerjanju obiskovalcev na ekološko ranljivih območjih: od informacijskih tabel in vrtljivih križev do stripov, digitalnih naravovarstvenih nadzornikov, kampanj v družbenih medijih in nasvetov glede možnosti uporabe javnega prevoza do izhodišč za planinske ture.**

Novi trendi pri dejavnostih na prostem, medijski cirkus in vse večji pritisk prometa – kako se z vsem navedenim soočajo regije na območju Alp? »Popoldanski virtualni sprehod skozi izbrane primere usmerjanja obiskovalcev v Alpah« je udeležencem spletne konference, ki sta jo v okviru projekta *speciAlps2* organizirala CIPRA International in Omrežje občin Povezanost v Alpah, omogočila mednarodno izmenjavo izkušenj prav o teh in številnih podobnih vprašanjih.

**Na poti v naravni prostor**

»Poznavanje informacij, kako z javnim prevozom priti do izbrane gore, je zelo pomanjkljivo,« je povedal Martin Heppner iz avstrijske nevladne organizacije *Bahn zum Berg*. Leta 2015 je zato ustanovil istoimenski portal, namenjen ljubiteljem planinskih izletov in tur, ki želijo objavljati svoje prispevke o tem, kako z javnim prevozom dostopati do izhodiščnih točk za ture in izlete, pa tudi o tem, kako so slednje doživeli sami in kako je potekal njihov povratek.

Zaradi objave fotografij na družabnih omrežjih je cerkvica Ranui v južnotirolski dolini Val di Funes/Vilnösstal čez noč postala najbolj iskan fotografski motiv za goste iz vseh delov sveta, kar pa je občutno preveč za ozko dolino. Gnečo želijo zdaj v dolini obvladovati tudi s pomočjo tehničnih naprav, kot je vrtljiv križ z vgrajenim števcem, in z ureditvijo foto-točke. Cesto do cerkvice so zaprli, zdaj do nje vodi nova pešpot. Uvedli so parkirnino, v dolino pa se je mogoče vsako uro pripeljati tudi z avtobusom. Poleg tega so izdali brošuro v angleškem in kitajskem jeziku.

Turizem je v zadnjih nekaj letih doživel hiter razmah tudi v dolini Soče. »Iz napak, ki smo jih storili v preteklosti, smo se veliko naučili,« je pojasnil Viljam Kvalič, direktor javnega zavoda za turizem Dolina Soče. Naj gre za rafting, ribolov, supanje ali soteskanje: da ne bi preobremenili domače narave, morajo zdaj gostje pred vstopom na reko za izvajanje posameznih športnih dejavnosti kupiti ustrezno dovolilnico in jo pokazati na vstopnih in izstopnih točkah.

**Na poti po digitalnem prostoru**

»Kljub vsej dobri volji lahko upravljanje obiskovalcev vendarle doseže tudi meje lastne vzdržljivosti,« je opozorila opozarja Carolin Scheiter iz Narodnega parka Berchtesgaden v Nemčiji. Ena od znanih vplivnic je, denimo, pred časom objavila fotografijo in prelet drona nad "naravnim neskončnim bazenom" pri slapu Königsbach na enem od zavarovanih območij na Bavarskem in kmalu zatem je kraj obiskalo na stotine ljudi, ki so za sabo puščali kupe odpadkov in poteptano vegetacijo. V nacionalnem parku so postavili opozorilne table in znake, začeli ozaveščevalno kampanjo na družbenih medijih, objavili so videoposnetke in nagovorili ljudi. »Resda smo dobili veliko všečkov, žal pa se ti v naravnem okolju ne obnesejo. Nazadnje smo morali dostop do lokacije prepovedati,« je dejala Carolin Scheiter.

Magdalena Kalus, tudi sama blogerka in spletna vplivnica, skupaj z Anjo Kaiser upravlja digitalni račun na Instagramu *youareanadventurestory*. Poleg številnih objav o pohodniških turah poleti in pozimi pa tudi izkoriščata velik doseg, ki ga ima njun račun, in pod ključnikom #naturschutzbeginntmitdir opozarjata na neodgovorno smetenje naravnega okolja. Kalusova je ob tem predlagala, da bi bilo treba vplivneže, ki živijo v bližini določene ranljive točke ali območja, neposredno nagovoriti in jih vprašati, ali ne bi želeli s svojimi sledilci deliti objav na to temo.

V Naravnem parku Nagelfluhkette si veliko obetajo od digitalnih naravovarstvenih nadzornikov – med njimi je tudi Florian Heinl, ki opozarja na problematične objave. Naslednji korak bi lahko bila tudi uvedba avtomatiziranih nadzornikov ali pa klepetalnih robotov, ki bi znali pojasniti, zakaj se v določenih razmerah ni pametno odpraviti na planinsko turo ipd. Naravni park si za to prizadeva skupaj s pobudo Digitaliziraj planet in Univerzo v Bayreuthu. »Vse skupaj je zelo zahteven proces, a kot je videti, se bomo v spletnih okoljih gibali vse pogosteje,« je prepričan Heinl.

(3'964 znakov s presledki)

**O projektu *speciAlps2***

Delavnica *Na poti brez puščanja sledi* je bilo prvo mednarodno srečanje v okviru vsealpskega projekta [speciAlps2](http://www.cipra.org/sl/speciAlps2), v katerem štiri pilotne regije v praksi preizkušajo ukrepe za usmerjanje obiskovalcev: Naravni park Tirolski Lech/A, Kamniško-Savinjske Alpe/SLO, visokogorska vas Balme/I in Bad Reichenhall/D. Projekt izvajata [CIPRA International](https://www.cipra.org/sl) in Omrežje občin [Povezanost v Alpah](https://alpenallianz.org/sl/), finančno pa ga podpira nemško Zvezno ministrstvo za okolje, varstvo narave in jedrsko varnost ([BMU](https://www.bmu.de/))

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja sta vam na voljo:

Magdalena Holzer, projektna vodja CIPRA International, [magdalena.holzer@cipra.org](mailto:magdalena.holzer@cipra.org), +423 237 53 13

Michael Gams, projektni vodja, področje komunikacije, [michael.gams@cipra.org](mailto:michael.gams@cipra.org), +423 237 53 04

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)